Will of the People

Will of the People je deviaty štúdiový album anglickej rockovej skupiny Muse. Hudobné vydavateľstvá Warner Bros. Records a Helium 3 ho oficiálne publikovali na hudobnom trhu dňa 26. augusta 2022. Tento album, ktorý si kapela produkovala sama je žánrovo pestrý, jeho výhradný autor, Matthew Bellamy, ho opisuje ako „album veľkých hitov – nových piesní“. 
Vydanie albumu predchádzali štyri oficiálne single: „Won't Stand Down“, „Compliance“, „Will of the People“ a „Kill or Be Killed“ a súčasne s albumom vyšiel aj piaty singel, „You Make Me Feel Like It's Halloween“.
Album bol všeobecne prijatý pozitívne a stal sa siedmym v poradí, ktorý sa dostal v Spojenom kráľovstve na prvú priečku rebríčka. Po jeho vydaní sa v apríli 2022 začalo turné The Will of the People World Tour, ktoré je plánované do októbra 2023.
Pozadie vzniku a nahrávanie.
O nápade na album Matthew Bellamy hovoril, že vydavateľstvo Warner Records im pôvodne navrhovalo, aby bol vydaný album najväčších hitov (tzv. "Greatest Hits") skupiny Muse, no oni sa miesto toho rozhodli, že nahrajú album, ktorý bude „zostrihom všetkých hudobných žánrov, z ktorých v minulosti čerpali inšpirácie“. Matthew chcel, aby sa v novom projekte skombinoval fenomén kompilácie „albumu veľkých hitov, prezentovaných v nových piesňach“. K výsledku Warner poznamenal, že zahŕňa viacero žánrov: napríklad skladbu „Will of the People“ definoval ako „glam rockovú“ a v „Kill or Be Killed“ ako pieseň, ktorá je žánrovo spojená s „industriálnym rockom“.
Bellamy sa k textovej stránke albumu vyjadruje, že bol inšpirovaný „narastajúcou neistotou a nestabilitou vo svete. Je to spôsobené pocitom, že západný svet a prírodný systém, ktorý nás obklopuje, čelí reálnym hrozbám. Album je osobnou navigáciou, vnútornými obavami a prípravou na to, čo bude nasledovať.“
Nahrávky pre album boli realizované na viacerých miestach: v Bellamyho štúdiu Red Room v kalifornskej Santa Monice, ako aj v štúdiu Black Lodge a v štúdiu Abbey Road v Londýne.
Propagácia a vydanie albumu.
Prvý úryvok z albumu zaznel dňa 25. decembra 2021, kedy Bellamy krátko naživo streamoval seba a svojho 10-ročného syna Binga pritom ako počúvajú pieseň „Won't Stand Down“. Asi o dva týždne neskôr skupina Muse oznámila, že táto pieseň, ktorá sa sa stane ich prvým singlom od „Pressure“ zo septembra 2018, vyjde dňa 13. januára 2022. Druhý singel z albumu, „Compliance“, vyšiel dňa 17. marca a súčasne bol zverejnený dátum 26. august, kedy skupina Muse naplánovala vydať svoj nový štúdiový album. Tretím singlom bola titulná nahrávka albumu, ktorá oficiálne vyšla 1. júna 2022. V ten istý mesiac začali Muse európsku festivalovú časť svojho svetového turné Will of the People World Tour, na ktorom naživo zahrali všetky tri nové single, ako aj vtedy nevydanú skladbu z albumu „Kill or Be Killed“. Dňa 21. júla 2022 vyšla skladba „Kill or Be Killed“ ako oficiálny štvrtý singel albumu. Dňa 23. augusta skupina Muse oznámila, že piaty singel z albumu, „You Make Me Feel Like It's Halloween“, vyjde 26. augusta, t.j. v rovnaký deň ako vyjde nový album..
Dňa 25. novembra 2022 vyšla coververzia skladby „Ghosts (How Can I Move On)“, ktorú v taliančine naspievala speváčka Elisa, jej francúzska verzia od Mylène Farmer vyšla o dva týždne neskôr, dňa 9. decembra 2022.
Dňa 1. augusta 2022 bolo oznámené, že album "Will of the People" bude možné zakúpiť ako nezameniteľný token (NFT) na „eko-šetrnej“ platforme Serenade riadenej polygónom a že to bude prvý album, ktorého predaje NFT by sa kvalifikovali do britských a austrálskych hitparád. Noviny "The Guardian" komentovali edíciu slovami: „Album Muse NFT sa bude predávať za 20 libier a celosvetovo bude obmedzený na tisíc kópií. Keďže ide o formát NFT aj limitovanú edíciu, je vo svojej ponuke pomerne skromný. Kupujúci dostanú verziu na stiahnutie album – kompletný s iným obalom – ako súbory FLAC vo vysokom rozlíšení; členovia Muse ho digitálne podpíšu a každý z tisíc kupujúcich bude mať svoje meno trvalo uvedené na prepojenom zozname kupujúcich.“
Kompozícia albumu.
Album "Will of the People" je oficiálne zaradený do nasledujúcich hudobných žánrov: glam rock, alternatívny rock, synthpop, arena rock, hard rock, progresívny rock, progresívny metal, industriálny metal, a electropop.
Ohlasy kritiky.
Album "Will of the People" získal vo všeobecnosti pozitívne odborné recenzie. Webová stránka, ktorá, okrem iného, zhromažďuje aj recenzie hudobných albumov, Metacritic, má po hodnotení od štrnástich mainstreamových kritikov vygenerované normalizované skóre 71 zo 100, čo je podľa kritérií chápané ako „všeobecne priaznivá recenzia“. Neil Z. Yeung z internetovej metadátovej databázy AllMusic uvádza, že „Zatiaľ čo "Will of the People" nie je taký zásadný projekt, ako už klasické albumy, ktoré kapela vydala po roku 2000, no je aj tak rýchly, uspokojujúcim výbuchom základných hudobných postupov kapely Muse, ktorý sa šikovne vzdal cintorína kompilácie hitov v prospech čerstvého hudobného materiálu, ktorým si ctia svoj rozvoj aj oddanú fanúšikovskú základňu.“ Emily Swingle z časopisu "Clash" opisuje album ako „ostrú, pútavú dávku Muse...a to aj napriek textom, ktoré môžu pôsobiť ako nedostatočne inšpirované." V časopise "Classic Rock", Mark Beaumont poznamenal, že „Muse ovládajú širšiu škálu moderných rockových a popových zvukov, s ktorými sa pohrávali posledné desaťročie, zdokonaľovali a definovali ich súčasný zvuk tak úhľadne, ako to urobili "Black Holes &amp; Revelations" počas obdobia po roku 2000." Emma Wilkes z hudobného časopisu "DIY" album nazvala „švédskym stolom dystopie“. Andrew Belt z hudobného webu "Gigwise" napísal, že ""Will of the People" je plný zadumaných textov, no napriek tomu je kapela Muse stále na svojom vrchole - a vykopla pomyselnú loptu - ktorá má podobu desiatich pre nich charakteristických skladieb."
Komerčný výkon.
V prvom týždni od jeho vydania sa v Spojenom kráľovstve z albumu predalo 51 500 kópií, čo bolo dostatočný počet na to, aby sa "Will of the People" stal siedmym albumom v poradí, ktorý bol na prvej priečke rebríčka UK Albums Chart. V spojených štátoch s predajom 24 000 kópií, album debutoval na 15. pozícií rebríčka "Billboard" 200. Zároveň bol prvý v rebríčkoch Top Alternative Albums a Top Rock Albums, ktoré patria do hodnotiaceho systému časopisu "Billboard". V štatistike pre január 2023 je uvedený celosvetový predaj albumu "Will of the People" na úrovni 300 000 hudobných kópií.